
Vecsés társadalma a kataszteri és az adózási iratok tükrében a két világháború között

A dolgozat témája Vecsés nagyközség gazdaság- és társadalomtörténete a 20. század első felében.
Célom a birtokviszonyok feltárása volt a Horthy-korszak Vecsésén. A munka során megismertem a témáról szóló szakirodalmat, majd feldolgoztam a Pest Megyei Levéltárban őrzött, 1934 és 1936 között keletkezett egyéni kataszteri birtokíveket. Ezek alacsony száma miatt terjesztettem ki a kutatást az adózási viszonyok feltárására, melyhez a település 1935-ös adófőkönyvének hat kötetét használtam fel. A források időbeli korlátai a kutatás időkörének leszűkítésére kényszerítettek.
A több ezer rekordnyi adatot Microsoft Access-adatbázisban összesítettem, majd az SPSS Statistics elemzőprogram segítségével feldolgoztam. Az elemzés során kiemelkedő eseteket kerestem mind a birtok-, mind az adózási viszonyok tekintetében. Ezen kívül vizsgáltam még többek között a birtokosok és adózók vallás, foglalkozás, jövedelem, és a fizetett adómennyiség szerinti megoszlását, illetve összefüggéseket kerestem az egyes kategóriák között. A dolgozatban szereplő adatok segítségével szemléltetni próbáltam, hogy milyen sokrétű elemzésre adnak lehetőséget a források, illetve hogy milyen eredmények szűrhetők le belőlük. A kutatás jelen szakaszában egyértelműen látszik, hogy a 20. századra a zömmel mezőgazdaságból élő Vecsés úgynevezett „lakófaluvá” vált, azaz a lakosság jelentős része a településen kívül dolgozott.
A kutatás további célja annak az átalakulási folyamatnak a feltárása lesz, mely során a település lakófaluvá vált. Ehhez szükséges a vizsgálat kiterjesztése a 19. századi kataszteri és adózási iratok feldolgozása. Emellett a település egyházi anyakönyveinek feldolgozása is folyamatban van, ami – szintén egy MS Access adatbázis építése után – komplett családrekonstrukciós vizsgálatokra ad majd lehetőséget, így a munka befejeződésével teljes képet kaphatunk majd Vecsés társadalmáról a 19-20. században.



